Kenner sê oor skade aan Paul Kruger-standbeeldSkermskoot uit die video. ŉ Strukturele spesialis het Donderdagoggend die standbeeld van Paul Kruger in Pretoria besoek om die skade daaraan te bepaal nadat betogers dit Woensdag met ŉ petrolbom gegooi het. Cecilia Kruger, besturende direkteur van die Erfenisstigting en Voortrekkermonument, het Donderdag in ŉ verklaring gesê die Erfenisstigting se strukturele bewaringspesialis was reeds vroeg op Kerkplein om te kyk of enige herstelwerk aan die Kruger-beeldegroep gedoen moet word. “Hy het bevestig geen skade is aan die bronsbeelde of die granietvoetstuk aangerig nie. Die heining rondom die beeldegroep is wel oopgebreek en die plek het soos ŉ oorlogsone gelyk,” het Kruger gesê. Volgens Kruger sal die beeld nie van sy regmatige plek verwyder word nie en die Erfenisstigting sal hom nie deur enige groepe en vandalistiese optrede laat afdreig nie. “Die Erfenisstigting het ook verneem die Tshwane-metro het ook geen planne om enige openbare beelde te verwyder nie. Indien daar ooit rede tot werklike kommer is, sal die korrekte prosedures gevolg word om die kunswerke te beveilig.” Maroela Media het Woensdag berig ŉ petrolbom is na die standbeeld geslinger te midde van ŉ EFF-optog in die middestad, om onder meer te eis dat pres. Jacob Zuma uit sy amp verwyder moet word. Beeldmateriaal wys hoe die heining om die standbeeld geskud word, waarna ŉ petrolbom na die voete van die standbeeld gegooi word. Die vlamme het ná sowat 30 sekondes self uitgebrand. Kyk die video hier. Intussen het Solly Msimanga, Pretoria se burgemeester, Donderdag self in die middestad se strate, wat Kerkplein insluit, gaan help om opruimingswerk te doen. Samkelo Mgobozi, die burgemeester se woordvoerder, het ook aan Maroela Media gesê geen opsigtelike skade is aan die standbeeld opgemerk nie.